“ก้าวไกล” ส่อแตกยับ “ปิยบุตร” อัด “พิธา” มือไม่พายเอาเท้าราน้ำ
“ปิยบุตร แสงกนกกุล” โพสต์วิจารณ์ “พิธา ลิ้มเจริญรัตน์” อย่าเอาดีเข้าตัวเอาชั่วให้คนอื่น ย้ำพร้อมช่วยงานพรรคก้าวไกลเสมอ 
“ปิยบุตร” วิจารณ์หนัก “พิธา” อย่าจับเสือมือเปล่า เอาชั่วให้คนอื่น
22 ก.พ. 2566

จากกรณีที่ก่อนหน้านี้ได้มีข้อพิพาทระหว่างนายปิยบุตร แสงกนกกุล เลขาธิการคณะก้าวหน้า และ นายพิธา ลิ้มเจริญรัตน์ ส.ส.บัญชีรายชื่อ และหัวหน้าพรรคก้าวไกล ที่ได้มีการตอบโต้วิจารณ์กันในเฟซบุ๊ค  ล่าสุด  นายปิยบุตร ได้ออกมาโพสต์เฟซบุ๊กส่วนตัวอีกครั้ง โดยระบุว่า เพิ่งได้อ่านที่นายพิธาเขียนเอาดีเข้าตัว เอาชั่วให้ผม โอเคได้ จัดไป ผมจะเขียนอธิบายให้ฟังทั้งหมดยาวๆ ทั้งๆ ที่ผมไม่อยากพูดเรื่องคุณพิธาเลย พยายาม วิจารณ์พรรคอย่างตรงไปตรงมา ไม่พูดถึงตัวบุคคล แต่คุณพิธาให้เกียรติโพสต์ฯ สื่อสารถึงผมโดยตรงขนาดนี้ ก็ถือเสียว่า คุณพิธา คงอยากคุยกับผมในที่สาธารณะ
ทั้งนี้ ผมจึงจำเป็นต้องตอบโดยละเอียดทุกประเด็น ประชาชน สมาชิก ผู้สนับสนุนพรรค จะได้รู้เสียทีว่า คุณพิธา เอารัดเอาเปรียบ พวกผม ทีมงาน พนักงาน ทีมจังหวัดทั่วประเทศ ส.ส. และผู้สมัคร ส.ส. เพียงใด ใครกันแน่ มือไม่พาย เอาเท้าราน้ำ ใครกันแน่จับเสือมือเปล่า เมื่อวานเย็น ผมนัดกินข้าวกับเพื่อนมิตรและเพื่อน ส.ส. มีทีมงานมาบอกว่า คุณพิธา โพสต์ฯ ตอบโต้ผม ให้ผมใจเย็นอย่าตอบโต้ ผมเองก็ไม่อะไร จนเจอนายธนาธร จึงรุ่งเรืองกิจ ประธานคณะก้าวหน้า  กับนายชัยธวัช ตุลาธน เลขาธิการพรรคก้าวไกล  ก็รำลึกความหลังครบรอบ 3 ปี ยุบพรรคอนาคตใหม่ ที่เราริเริ่มมาด้วยกัน แล้วก็เคลียร์เรื่องนี้กันไป
แต่พอผมกลับบ้านมา เปิดอ่านดู โอ้โฮ คุณพิธาเขียนแบบเอาดีเข้าตัว เอาชั่วเข้าผม ไอ้นั่นเรื่องเล็ก ผมมาเป็นนักการเมือง เจอเรื่องวิจารณ์กันแบบนี้ จะมาใจเสาะแบบคุณพิธา ไม่ได้ แต่ที่น่ารังเกียจกว่า คือ การเขียนขาวเป็นดำ ดำเป็นขาว เสียมากกว่า จนทำให้ พนักงาน ทีมงาน ทั่วประเทศคงอึ้งไปตามๆ กันว่า คุณพิธา เป็นผู้นำเพื่อนร่วมงานกว่าร้อยชีวิต แล้วผมเป็นคนที่ไม่เป็นมืออาชีพ มาทำลาย ก้าวไกล อย่างที่คุณพิธา พูดจริงหรือ? เขียนขาวเป็นดำว่า คุณพิธา เป็นพระเมสสิอาห์มากอบกู้พรรค ส่วนผมกลายเป็นพวกทำลายพรรค
นับแต่วันนี้ผมจะเขียนอธิบายยาวๆ ไปเรื่อยๆ และพร้อมจะไปออกสื่ออธิบายทั้งหมดครับ ว่า คุณพิธา ทำอะไรบ้าง ยืนยันว่า ผมรักและสนับสนุนพรรคก้าวไกล พรรคก้าวไกลเป็นพรรคที่จำเป็นในสถานการณ์ระยะเปลี่ยนผ่านเช่นนี้ ผมมีเพื่อนพ้องน้องพี่มากมายที่ยังทำงานอยู่ที่นี่ ลงสมัคร ส.ส. ที่นี่ และผมให้กำลังใจสนับสนุนพวกเขา พร้อมที่จะช่วยพวกเขาเสมอ ผมรักเพื่อนของผมที่ร่วมก่อตั้งพรรคกันมา
แต่ด้วยความรักพรรคก้าวไกลเช่นนี้ เห็นพฤติกรรมของ “คุณพิธา” แบบนี้ ผมคงปล่อยผ่านไม่ได้ครับ มิเช่นนั้น ผมจะทำบาปต่อพรรคก้าวไกลและประเทศชาติ ถ้าคิดถึงความถูกต้องและการต่อสู้ระยะยาว พรรคก้าวไกล และเพื่อนพ้องน้องพี่ ที่ร่วมก่อตั้งพรรคอนาคตใหม่ด้วยกันมาตั้งแต่ยังเป็นวุ้น ปล่อย “คุณพิธา” แบบนี้ต่อไปไม่ได้ครับ